PATVIRTINTA

Trakų pradinės mokyklos

direktoriaus 2024 m. ......................d.

įsakymu Nr. 1.3......... (V)

**TRAKŲ PRADINĖS MOKYKLOS**

**MOKINIŲ MOKYMOSI PAŽANGOS IR PASIEKIMŲ VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

 1.Trakų pradinės mokyklos (toliau-mokykla) mokinių mokymosi pažangos ir pasiekimų vertinimo tvarkos aprašas (toliau-Aprašas) reglamentuoja mokinių mokymosi sėkmingumą ir pažangą, pasiekimų vertinimą, apibendrinamųjų darbų krūvį, tėvų (globėjų) informavimą apie mokinių mokymosi sėkmingumą.

 2. Mokinių pažanga ir pasiekimai vertinami vadovaujantis:

 2.1. Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V-1269 „Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“ pakeitimo, patvirtinta ministro įsakymas 2023 m. rusėjo 5 d. įsakymu Nr. V-1146;

 2.2. Lietuvos higienos normomis HN 21:2017 ⹂Mokyklos vykdančios bendrojo ugdymo programas, Bendrieji sveikatos saugos reikalavimais ˮ, patvirtinta Lietuvos Respublikos sveikatos apsaugos ministro 2017 m. kovo 13 d. įsakymu Nr.V-284;

 2.3. Lietuvos Respublikos švietimo, mokslo ir sporto ministro 2023 m. balandžio 24 d. įsakymu Nr. V-586 ,,Dėl 2023–2024 ir 2024–2025 mokslo metų pradinio, pagrindinio ir vidurinio ugdymo programų bendrųjų ugdymo planų patvirtinimo“

 2.4. Lietuvos Respublikos švietimo, mokslo ir sporto ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“ pakeitimo, patvirtinta ministro 2023 m. liepos 19 d. Nr. V-982, Lietuvos Respublikos švietimo, mokslo ir sporto ministro 2024 m. spalio 10 d. įsakymu Nr. V-1136 ,,Dėl nuosekliojo mokymosi pagal bendrojo ugdymo programas tvarkos aprašo patvirtinimo pakeitimo“, Suvestine redakcija nuo 2024 -10 -11

 2.5. Lietuvos Respublikos švietimo, mokslo ir sporto ministro 2023 m. rugpjūčio 31 d. įsakymu Nr. V-1125 „Dėl Mokinių, kurie mokosi pagal bendrojo ugdymo programas, mokymosi pasiekimų vertinimo ir vertinimo rezultatų panaudojimo tvarkos aprašo patvirtinimo“;

 2.6. Lietuvos Respublikos švietimo, mokslo sporto ministro 2015 m. gruodžio 21 d. įsakymu Nr. V-1308 ⹂Geros mokyklos koncepcija ˮ;

2.7. Kitais teisės aktais, reglamentuojančiais mokinių mokymosi pasiekimų ir pažangos vertinimo rekomendacijas (prieiga per internetą <https://duomenys.ugdome.lt/?/mm/prad/med/=99/434>).

 3. Apraše aptariami vertinimo sistemos reglamentavimas, tikslai ir uždaviniai, nuostatos ir principai, vertinimo planavimas, vertinimas ugdymo procese ir baigus pradinio ugdymo programą, tėvų (globėjų) informavimo tvarka.

 4. Vertinimas grindžiamas šiuolaikine mokymosi samprata, amžiaus tarpsnių psichologiniais ypatumais, individualiais poreikiais, atitinkančiais ugdymo(si) tikslus. Vertinama individuali mokinio pažanga, bendrieji ir dalyko gebėjimai mokinio pasiekimus lyginant su ankstesniais.

 5. **Apraše vartojamos šios sąvokos**:

 5.1. **Ugdymo(si) rezultatai** - palaipsniui įgyjamos dvasinę, intelektinę ir fizinę asmens brandą rodančios kompetencijos, apimančios žinias, supratimą, gebėjimus ir nuostatas;

 5.2. **Mokinių pasiekimų ir pažangos vertinimas** – kriterijais grįstas ugdymosi ir mokymosi stebėjimas ir grįžtamasis ryšys, informacijos apie mokymosi procesus ir rezultatus rinkimas ir kaupimas, interpretavimas ir naudojimas mokymo ir mokymosi kokybei užtikrinti;

 5.3. **Įvertinimas** – vertinimo proceso rezultatas, konkretus sprendimas apie mokinio pasiekimus ir padarytą pažangą;

 5.4. **Įsivertinimas (refleksija)** – paties mokinio ugdymosi proceso, pasiekimų ir pažangos stebėjimas, vertinimas ir apmąstymas, nusimatant tolesnius mokymosi žingsnius;

 5.5. **Vertinimo informacija** – įvairiais būdais iš įvairių šaltinių surinkta informacija apie mokinio mokymosi patirtį, jo pasiekimus ir daromą pažangą (žinias ir supratimą, gebėjimus, nuostatas);

 5.6. **Vertinimo kriterijai** – mokinių pasiekimus pagal Bendrąsias programas atitinkantys, vertinimo metodikose numatyti užduočių atlikimo kriterijai;

 5.7. **Individualios pažangos vertinimas** – vertinimo principas, pagal kurį lyginant dabartinius mokinio pasiekimus su ankstesniais stebima ir vertinama daroma pažanga;

 5.8. **Formuojamasis ugdomasis vertinimas** – ugdymo procese teikiamas abipusis atsakas, grįžtamasis, ryšys, padedantis mokiniui gerinti mokymą(si), nukreipiantis, ką dar reikia išmokti, leidžiantis mokytojui pritaikyti mokymą, siekiant kuo geresnių rezultatų;

 5.9. **Apibendrinamasis vertinimas** – formaliai patvirtinti mokinio ugdymosi rezultatai, baigus programą, kursą, modulį ar kitą mokymosi etapą. Jo rezultatai formaliai patvirtina mokinio pasiekimus ugdymo programos pabaigoje. (Pradinio ugdymo programos baigimo pasiekimų ir pažangos vertinimo aprašas, kuris padeda užtikrinti kiekvieno mokinio sėkmingą perėjimą prie mokymosi pagal pagrindinio ugdymo programą (1priedas);

 5.10. **Mokymas** – mokinio ir mokytojo sąveika, aplinkybės, skatinančios mokinį kurti savo žinojimą bei patirtį, aktyviai ieškoti ir autentiškai perprasti informaciją, patirti pažangą, siekiant atrasti asmeninę prasmę;

 5.11. **Mokymasis** – aktyvus supratimo, reikšmių, patirčių ir prasmių konstravimo procesas, jau įgytų ir naujų žinių bei patirties siejimas, aiškiai suvokiant mokymosi tikslą ir į jį orientuojantis, planuojant, veikiant, vertinant ir reflektuojant mokymo(si) procesą, pažangą ir pasiekimus;

 5.12. **Kontrolinis darbas** – ne mažiau kaip 30 minučių trukmės savarankiškas raštu (ar elektroniniu būdu) atliekamas ir įvertinamas darbas, skirtas mokinio pasiekimams ir pažangai patikrinti baigus dalyko programos dalį;

 5.13. **Apklausa žodžiu** – tai monologinis ar dialoginis kalbėjimas, skirtas patikrinti žinias ir gebėjimą taisyklingai, argumentuotai reikšti mintis;

 5.14. **Savarankiškas darbas** - gali trukti 10–20 minučių. Jo tikslas sužinoti, kaip mokinys suprato temos dalį, kaip geba pritaikyti įgytas žinias individualiai atlikdamas praktines užduotis.

**II.VERTINIMO TIKSLAS, UŽDAVINIAI IR PRINCIPAI**

 6. Vertinimo tikslas – padėti mokiniui mokytis ir bręsti kaip asmenybei saugioje ir informatyvioje aplinkoje, stiprinti mokymosi motyvaciją.

 7. Vertinimo uždaviniai:

 7.1. padėti mokiniui pažinti save, suprasti savo stipriąsias ir silpnąsias puses, mokytis įsivertinti savo pasiekimų lygmenį, išmokti sąmoningai mokytis;

 7.2. laiku gauti grįžtamąją informaciją apie savo mokymosi patirtį, pasiekimus ir pažangą;

 7.3. padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą, parinkti ugdymo turinį, metodus, nustatyti savo darbo kokybę;

 7.4. suteikti tėvams (globėjams) informaciją apie mokinio pažangą ir pasiekimus, stiprinti ryšius tarp mokinio, jo tėvų, (globėjų), mokyklos;

 7.5. padėti mokyklai nustatyti savo darbo kokybę, planuoti ugdymo turinį ir procesą, suteikti mokinių poreikius tenkinančią pagalbą.

**III.VERTINIMO PRINCIPAI**

 8. Vertinant mokinius vadovaujamasi šiais principais:

 8.1. Humaniškumo. Kiekvienas vaikas gerbiamas, mylimas, psichologiškai saugus, sugebantis adekvačiai vertinti save;

 8.2. Tikslingumo. Vertinimo metodai atitinka mokymosi turinį, vertinimu siekiama padėti mokiniui suvokti savo mokymosi rezultatų lygį bei mokymosi spragas, ugdyti atsakomybės jausmą, žadinti pasitikėjimą savo jėgomis, skatinti norą mokytis;

 8.3. Įvairiapusiškumo. Taikomi įvairūs vertinimo metodai, vertinimo informacijos kaupimo būdai ir formos;

 8.4. Individualumo. Vertinimo sistema fiksuoja individualią kiekvieno vaiko pažangą - mokinio dabartiniai pasiekimai lyginami su ankstesniais. Vengiama lyginti mokinių pasiekimus tarpusavyje;

 8.5. Aiškumo, skaidrumo. Visi vertinimo proceso dalyviai (mokiniai, jų tėvai (globėjai), mokytojai) žino vertinimo kriterijus, vertinimo būdus;

 8.6. Pozityvumo, konstruktyvumo, objektyvumo. Vertinama tai, kas buvo numatyta pasiekti ugdymo procese: žinios, supratimas, bendrieji ir dalyko gebėjimai, vertybinės nuostatos, nurodomos spragos, padedama jas taisyti.

**IV.VERTINIMAS UGDYMO PROCESE IR BAIGUS PROGRAMĄ**

 9. Pradiniame ugdyme vertinimo tikslams įgyvendinti naudojami šie vertinimo būdai:

 9.1. formuojamasis vertinimas užtikrina svarbiausio mokinių pasiekimų vertinimo tikslo – padėti mokytis – įgyvendinimą. Formuojamasis vertinimas apibrėžiamas kaip cikliškas mokymo(si) metu gaunamos mokymosi informacijos panaudojimas tolesniam mokymui ir mokymuisi planuoti ar koreguoti. Pažymiai vertinant formuojamuoju būdu nerašomi. Formuojamasis vertinimas apima:

 9.1.1. esamos mokymosi situacijos diagnozavimą, siekiant tikslingai pasirinkti tinkamą mokymo strategiją, mokymosi turinį, mokinių veiklą ir kt.;

 9.1.2. sąlygų mokiniams mokytis ir pademonstruoti, ką jie išmoko, sudarymą, leidžiančių kiekvienam mokiniui atskleisti savo potencialą;

 9.1.3. tolesnį mokymąsi, stimuliuojančio grįžtamojo ryšio teikimą. Grįžtamasis ryšys turi būti konkretus ir orientuotis į mokinio atliekamą užduotį, jis turi teikti kokybinę informaciją, galinčią padėti mokiniui geriau atlikti jo darbą;

 9.1.4. sąlygų mokiniams mokytis su bendraklasiais ir iš bendraklasių užtikrinimą. Mokymasis yra socialinė ir kultūrinė praktika, todėl mokiniai daug išmoksta vieni iš kitų, nes bendraudami su bendraamžiais yra atviresni, nepatiria baimės ir nerimo jausmo;

 9.1.5. mokinių skatinimą permąstyti savo mokymosi patirtį ir įsivertinti pasiektą rezultatą. Mokymasis yra sąmoninga mokinio veikla, todėl mokytojas turėtų aktualizuoti mokymosi turinį, padėti mokiniui atrasti asmeninę mokymosi prasmę;

 9.2. apibendrinamasis vertinimas siejamas su mokymosi pasiekimų pripažinimu, juo siekiama nustatyti atliktos užduoties ir veiklos kokybę tam tikro standarto atžvilgiu. Apibendrinamasis vertinimas visuomet atliekamas pasibaigus tam tikram mokymosi etapui. Instituciniu lygmeniu išskiriamas mokyklos vidinis ir išorinis apibendrinamasis vertinimas;

 9.2.1. mokyklos vidinis apibendrinamasis vertinimas skirstomas į trumpesnio periodo apibendrinamąjį vertinimą, kai mokiniai atsiskaito už sutartos apimties mokymosi laikotarpį, ir ilgesnio periodo apibendrinamąjį vertinimą, kai mokytojas apibendrina ilgesnio periodo rezultatus ir įvertina mokinio darbą per trimestrą, pusmetį arba mokslo metus. Apibendrinamajam vertinimui naudojami pasiekimų lygiai.

 9.3. Tinkamai įgyvendinamas apibendrinamasis vertinimas turi:

 9.3.1. būti prasmingas – visos suinteresuotos pusės, įskaitant mokinius ir jų tėvus (globėjus, rūpintojus), turi aiškiai suprasti, kokia mokymosi rezultatų prasmė, ką reiškia gauti mokymosi rezultatai, ką reikėtų daryti toliau;

 9.3.2. atitikti švietimo, mokslo ir sporto ministro tvirtinamose bendrosiose programose suformuluotus tikslus, apibrėžiančius, ką mokiniai turi mokėti, suprasti ir gebėti atlikti naudodami įgytas žinias;

 9.3.3. remtis kriterijais ir pasiekimų lygių aprašais. Siekdami mokinių mokymosi rezultatų palyginamumo, mokytojai turi vienodai interpretuoti pasiekimų lygių reikalavimus;

 9.3.4. sudaryti galimybę išmokti. Mokiniams prieš atsiskaitymą, vertinamą pažymiu turėtų būti sudarytos sąlygos išmokti tai, kas bus vertinama, ir gauti grįžtamąjį ryšį apie tai, kaip jiems sekasi;

 9.3.5. tikrinti mokinių mokymosi pažangą kelis kartus ir skirtingais vertinimo įrankiais; sprendimas apie mokinių gebėjimus turi būti grįstas daugiau nei vienu vertinimo būdu;

 9.3.6. vadovautis aiškia vertinimo skale. Ji turi būti suprantama visoms suinteresuotoms pusėms;

 9.3.7. remtis įrodymais. Įvertinimai turi būti grįsti mokymosi įrodymais, sukauptais per tam tikrą laikotarpį;

 9.3.8 išorinį apibendrinamąjį vertinimą organizuoja Nacionalinė švietimo agentūra, vykdanti pradinio ugdymo pasiekimų patikrinimus.

 10. Įsivertinimas. Parašę pasitikrinamąjį darbą mokiniai ( savarankiškai, kartu su mokytoju ar tėvais) pagal iš anksto sutartus kriterijus įsivertina, kaip atliko pasitikrinamųjų darbų užduotis.

**V. SPECIALIŲJŲ UGDYMOSI POREIKIŲ TURINČIŲ MOKINIŲ VERTINIMO KRITERIJAI**

 11. Vertindamas specialiųjų ugdymosi poreikių turinčių mokinių ugdymosi rezultatus, mokytojas, atsižvelgia į individualius skirtumus, į nustatytus mokinio specialiuosius ugdymosi poreikius.

 12. Mokinių besimokančių pagal pritaikytas, individualizuotas programas, ugdymo rezultatai vertinami pagal atitinkamos programos reikalavimus.

 13. Specialiųjų ugdymosi poreikių turinčių mokinių, ugdomų pagal individualizuotą programą ir nesiekiančių įgyti pradinio ugdymo išsilavinimo, bei specialiosios medicininės fizinio pajėgumo grupės mokinių padaryta arba nepadaryta pažanga fiksuojama atitinkamoje dienyno skiltyje, įrašant pusmečio pabaigoje„ įskaityta“ arba „neįskaityta“.

**VI. MOKINIO PASIEKIMŲ IR PAŽANGOS VERTINIMO FIKSAVIMAS**

 14. Mokinio pasiekimai fiksuojami:

 14.1. Mokinių darbuose, mokytojų pasirinktose formuojamojo vertinimo fiksavimo formose.

 14.2. Elektroniniame dienyne pagal poreikį gali būti fiksuojama rašant komentarus, klaidų skaičių teisingai atliktų užduočių procentinę išraišką, surinktų taškų skaičių.

 14.3. Siekiant geresnės atskirų mokinių pažangos ir pasiekimų kokybinės analizės mokytojams siūloma naudotis e. dienyno galimybėmis.

 14.4. Pagal poreikį fiksuoti mokinių pastangas naudojant paruoštus komentarus pastangų vertinimui:

 14.4.1. Didelės pastangos. Pats (pati) kreipia savo veiklą norima linkme; stengiasi išmėginti save, ieško naujų užduočių; noriai atlieka užduotis; įdėmiai klausosi; mielai dalyvauja veikloje ir jos aptarimuose; pats(pati) stengiasi pagerinti grupės bendradarbiavimą; imasi atsakomybės už ugdymąsi ir mokymąsi;

 14.4.2. Pakankamos pastangos. Geba pats save motyvuoti; noriai atlieka užduotis; dažnai stengiasi išmėginti save, ieško naujų užduočių; beveik visada įdėmiai klausosi, dalyvauja klasės aptarimuose, veikloje, dirba grupėje;

 14.4.3. Nenuoseklios pastangos. Geba atlikti iki galo daugelį užduočių, tačiau ne visas atlieka tinkamai; retkarčiais reikia priminti apie užduotį; kartais atidžiai klausosi, dalyvauja klasės aptarimuose, veikloje, dirba grupėje;

 14.4.4. Mažos pastangos. Tik keletą užduočių atlieka iki galo; reikia nuolat priminti apie atliekamą užduotį, beveik nėra motyvacijos; kartais neatlieka užduoties arba atlieka nerūpestingai, pavėlavęs ar ne iki galo; retai dėmesingai klausosi, dalyvauja klasės aptarimuose, veikloje, dirba grupėje.

 15. Mokinių pažangos ir pasiekimų vertinimui naudojami pasitikrinamųjų darbų sąsiuviniai, testų, diktantų sąsiuviniai, kūrybinių darbų sąsiuviniai arba segtuvai, pratybų sąsiuviniai, tiriamieji ir projektiniai darbai, skaitmeninės užduotys.

 16. Pagal poreikį mokinių pažangos ir pasiekimų vertinimui gali būti naudojamas kaupiamasis vertinimas- tai mokinio kaupiami taškai už įvairius darbus pamokoje ir namuose (aktyvų darbą pamokoje, savarankiškus, kūrybinius, projektinius ir kitus papildomus darbus).

 17. Klasėse mokinių įsivertinimui naudojami: sutartiniai ženklai (šviesoforo spalvų metodas, nykščio metodas; veidukų savijautos metodas ir kt., taip pat įsivertinama žodžiu individualių pokalbių su mokytoju metu.

 18. Mokinių pasiekimų lygių procentinė išraiška:

 18.1. Labai gerai (aukštesnysis) 100-90 %;

 18.2. Gerai (pagrindinis) 89 -60 %;

 18.3. Patenkinamai (patenkinamas) 59-35 %;

 18.4. Silpnai (slenkstinis) 34-21 %;

 18.5. Negeba (nepatenkinamas) 20-0 %;

 19. Lietuvių kalbos (gimtosios) diktantų vertinimui:

 19.1. 0-2 klaidos– labai gerai (aukštesnysis);

 19.2. 3-5 klaidos – gerai (pagrindinis);

 19.3. 6-11 klaidų– patenkinamai (patenkinamas);

 19.4 12-15 klaidų – silpnai (slenkstinis);

 19.5. 16 ir daugiau klaidų – negeba (nepatenkinamas);

 19.6. Rašybos klaida – 1;

 19.7. Skyrybos klaida – 0,5.

 20. Elektroniniame dienyne mokytojai naudoja teiginius:

 20.1. Labai gerai atliko pasitikrinamąjį darbą, tai atitinka aukštesnįjį lygį,

 20.2. Gerai atliko pasitikrinamąjį darbą, tai atitinka pagrindinį lygį,

 20.3. Patenkinamai atliko pasitikrinamąjį darbą, tai atitinka patenkinamąjį lygį,

 20.4. Silpnai atliko pasitikrinamąjį darbą, tai atitinka slenkstinį lygį,

 20.5 Negeba atlikti pasitikrinamojo darbo, tai atitinka nepatenkinamąjį lygį.

 21. Mokinių pusmečių pasiekimai apibendrinami orientuojantis į Bendrosiose programose aprašytus mokinių pasiekimų lygių požymius ir įrašomi elektroniniame dienyne: aukštesnysis, pagrindinis, patenkinamas, slenkstinis, nepatenkinamas.

 22. Mokinio mokymosi pasiekimai ugdymo laikotarpio (pusmečio) pabaigoje apibendrinami ir vertinimo rezultatas fiksuojamas įrašu elektroniniame dienyne:

 22.1. patenkinamas įvertinimas – įrašai: „slenkstinis“, „patenkinamas“, „pagrindinis“, „aukštesnysis“, „atleista“ („atl.“), „įskaityta“ („įsk.“);

 22.2. nepatenkinamas įvertinimas – įrašai: „nepatenkinamas“, „neįskaityta“ („neįsk.“);

 22.3. mokinių ugdomų pagal individualizuotas programas dalykų(veiklų) pasiekimai lygiais nevertinami. Atitinkamoje skiltyje įrašoma: „įskaityta“(įsk.) arba „neįskaityta“ (neįsk.);

 22.4. Pradinio ugdymo programos baigiamosios klasės mokinys, po papildomo darbo turintis dalyko nepatenkinamą metinį įvertinimą, paliekamas kartoti programą toje pačioje klasėje.

 23. Fiksuojamas nepatenkinamas pusmečio dalyko įvertinimas įrašu „neįskaityta“ („neįsk.“), jei mokinys be pateisinamos priežasties nelankė mokyklos ir iki pusmečio pabaigos neatliko tuo laikotarpiu skirtų vertinimo užduočių (pvz., kontrolinių darbų ir kt.), nepademonstravo pasiekimų, numatytų bendrosiose ugdymo programose. Jei mokinys neatliko per pusmetį skirtų vertinimo užduočių dėl pateisintų priežasčių (pvz., ligos), fiksuojamas įrašas „atleista“ („atl.“).

 24. Jei mokinys atvyko iš užsienio arba besigydydamas namie, medicininės reabilitacijos ir sanatorinio gydymo sveikatos priežiūros įstaigoje, stacionarinėje asmens sveikatos priežiūros įstaigoje, teikiančioje medicinos pagalbą, teisės aktų nustatyta tvarka bent vienu ugdymo laikotarpiu kai kurių dalykų nesimokė, dalyko metinis įvertinimas fiksuojamas atsižvelgus į kitais (turimais) ugdymo laikotarpiais pasiektus mokymosi pasiekimus.

 25. Mokinio, sugrįžusio iš sanatorijos ar gydymo įstaigos, atvykusio tęsti mokslo iš kitos mokyklos, joje gauti įvertinimai į klasės dienyną neperkeliami. Dalykų mokytojai metinius įvertinimus išveda iš šioje mokykloje bei sanatorijoje, ilgalaikio gydymo įstaigos ar kitoje mokykloje gautų įvertinimų, nurodytų gautoje pažymoje. Pažyma laikoma mokinio asmens byloje.

**VII. MOKINIŲ DARBŲ TIKRINIMAS**

 29. Mokytojo tikrinama, taisoma:

 29.1. Tikrinami ir įvertinami visi kontroliniai darbai (testai, diktantai, matematikos kontroliniai ). Klaidos žymimos ir taisomos mokytojo pasirinktu būdu (1-4 klasės);

 29.2. Sąsiuviniuose, pratybų sąsiuviniuose tikrinamos užduotys mokytojo nuožiūra (1-4 klasės);

 29.3. Namų darbai tikrinami mokytojo pasirinktais būdais (1-4 klasės).

**VIII. TĖVŲ, (GLOBĖJŲ, RŪPINTOJŲ) INFORMAVIMAS**

 30. Tėvų (globėjų, rūpintojų) informavimas:

 30.1. Tėvai (globėjai, rūpintojai) gauna vertinimo informaciją apie vaiko mokymosi pažangą ir pasiekimus:

 30.1.1. Elektroniniame dienyne;

 30.1.2. pasitikrinamųjų darbų sąsiuviniuose, vertinamųjų darbų lapuose, mokinių sąsiuviniuose.

 30.1.3. Individualių pokalbių su mokytojais metu.

 30.1.4.Tėvų susirinkimuose.

 31. Tėvų (globėjų, rūpintojų) atsakomybė:

 31.1. Tėvai (globėjai, rūpintojai)domisi vertinimo kriterijais ir tvarka.

 31.2.Susipažįsta su mokinio pasiekimų vertinimo informacija (el. dienyne, sąsiuviniuose, vertinamų darbų lapuose) ne rečiau kaip kartą per dvi savaites.

 31.3. Aptaria su savo vaiku pasiekimus, mokymosi pažangą, planuoja kaip įveiks mokymosi sunkumus.

**IX. VERTINIMO DALYVIAI IR JŲ ATSAKOMYBĖ**

 32. **Mokiniai:**

 32.1. kartu su mokytojais aptaria vertinimo kriterijus, mokosi vertinti ir įsivertinti savo pasiekimus ir pažangą, planuoti savo tolesnį mokymąsi;

 32.2. iki kitos to dalyko pamokos (nebent mokytojo nurodyta kitaip) laiku pateikia vertinimui paskirtas užduotis;

 32.3. jei po paskirtos datos praėjus savaitei, mokinys nepateikia paskirto darbo, dienyne rašomas neigiamas įvertinimas.

 33. **Mokinių tėvai (globėjai):**

 33.1.laiku susipažįsta su vertinimo kriterijais ir tvarka, su pateikiama informacija apie vaiko mokymosi pažangą, pasiekimus ir patiriamus sunkumus;

 33.2. dalyvauja visuotiniuose ir klasės tėvų susirinkimuose, individualiuose pokalbiuose;

 33.3. padeda savo vaikams mokytis, ugdo jų atsakomybę laiku atlikti užduotis ir pateikti jas vertinimui;

 33.4 mokinių tėvams vengiant numatytos vertinimo dalyvių atsakomybės, mokytojas raštu kreipiasi į mokyklos socialinę pedagogę, nesikeičiant situacijai- į mokyklos Vaiko gerovės komisiją.

 34. **Mokytojai** :

 34.1 planuoja ir atlieka mokinių pažangos ir pasiekimų vertinimą ugdymo procese;

 34.2 fiksuoja vertinimo informaciją;

 34.3 informuoja mokinius, jų tėvus (globėjus), klasės vadovą, mokyklos administraciją apie mokinių pasiekimus ir mokymosi sunkumus.

 35. **Mokyklos administracija:**

 35.1prižiūri pažangos ir pasiekimų vertinimo informacijos rinkimo, fiksavimo bei panaudojimo įgyvendinimą;

 35.2 koordinuoja pagalbą mokymosi sunkumų turintiems mokiniams;

 35.3 vykdo ugdymo proceso kontrolę.

**X. BAIGIAMOSIOS NUOSTATOS**

 36. Sprendimą dėl kėlimo į aukštesnę klasę, papildomo darbo skyrimo ar palikimo kartoti ugdymo programą, atsižvelgęs į mokytojo, Mokytojų tarybos siūlymą, priima mokyklos direktorius. Sprendimas įforminamas įsakymu.

 37. Mokinys, turintis visų ugdymo plano dalykų slenkstinį metinį įvertinimą, keliamas į aukštesnę klasę.

 38. Mokiniui išvedus nepatenkinamą dalyko metinį įvertinimą, skiriamas papildomas darbas- užduotys, suteikiančios jam pagal galimybę gauti patenkinamą dalyko įvertinimą.

 39. 1-3 klasės mokinio, turinčio kai kurių ugdymo plano dalykų nepatenkinamus metinius arba papildomų darbų įvertinimus, kėlimo į aukštesnę klasę, ugdymo programos baigimo klausimus svarsto mokytojų taryba.

 40. Mokinių ugdymo programų baigimas įforminamas direktoriaus įsakymu, kuriame pažymima, kokią ugdymo programą mokinys baigė ir koks išsilavinimo pažymėjimas jam išduodamas.

 41. Pradinio ugdymo programos baigiamosios klasės mokinys, turintis visų ugdymo plano dalykų patenkinamus metinius įvertinimus, laikomas baigusiu pradinio ugdymo programą, įgijusiu pradinį išsilavinimą ir teisę mokytis pagal pagrindinio ugdymo programą.

 42. Pradinio ugdymo programos baigiamosios klasės mokinys, po papildomo darbo turintis dalyko nepatenkinamą metinį įvertinimą, paliekamas kartoti programą toje pačioje klasėje.

 43. Baigus pradinio ugdymo programą mokinio metinio dalykų įvertinimo duomenys (mokinio periodo pažangumo lentelė) perduodama mokyklai, kurioje mokinys mokysis pagal pagrindinio ugdymo programą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

APTARTA IR SUDERINTA

Metodinės grupės susirinkime

2024- - d., protokolo Nr.

Metodinės grupės pirmininkė

|  |  |
| --- | --- |
| Nr. | Pritariu TPM vertinimo tvarkos aprašui |
|  | Ž. Kacelavičienė |
|  | Inta Steponavičienė |
|  | Daiva Januškevičienė |
|  | Sandra Stasiūnaitė Luskevičienė |
|  | Rasa Alesionkaitė - Čirbienė |
|  | Violeta Filonova |
|  | Gina Taškuvienė |
|  | Jurgita Ruseckienė |
|  | Joana Kmieliauskienė |
|  | Liucija Tylertienė |
|  | Karolina Čiževskaja |
|  | Rasa Lietuvninkienė |
|  | Danguolė Petkelienė |